2024. szeptember 17-én benyújtott kereset – Le Pen kontra Parlament
(T-480/24. sz. ügy)
Az eljárás nyelve: francia
Felek
Felperes: Jean-Marie Le Pen (Rueil-Malmaison, Franciaország) (képviselő: F. Wagner ügyvéd)
Alperes: Európai Parlament
Kérelmek
A felperes azt kéri, hogy a Törvényszék:
állapítsa meg, hogy az Európai Parlament főtitkára a 2024. július 8-i határozatát a jogbiztonság és a bizalomvédelem elvével ellentétesen hozta meg;
állapítsa meg, hogy az Európai Parlament főtitkára a 2024. július 8-i határozatát az Emberi Jogok Európai Egyezményének 6. cikkével ellentétesen hozta meg;
semmisítse meg az Európai Parlament főtitkárának 2024. július 8-i, a megbízóival 2024. július 18-án közölt határozatát, amely a felperessel szemben 303 200,99 euró összegű követelést állapított meg a 400. költségvetési sor keretében jogalap nélkül kiutalt összeg jogcímén, és indokolta annak behajtását;
semmisítse meg a 2024. július 9-i 7040001694. sz. terhelési értesítést;
az Európai Parlamentet kötelezze az eljárás összes költségének viselésére.
Jogalapok és fontosabb érvek
Keresete alátámasztása érdekében a felperes két jogalapra hivatkozik.
Az első jogalap a jogbiztonság és a bizalomvédelem elvének megsértésén alapul. A felperes azt kifogásolja, hogy a megtámadott határozat nem vette figyelembe a tribunal correctionnel de Paris (párizsi büntetőbíróság, Franciaország) által 2024. július 3-án az egészségi állapotára tekintettel hozott elkülönítő határozatot. A megtámadott határozat kifogásolható, mivel az nem veszi figyelembe azt, hogy a felperes egyáltalán nincs tudatában a Törvényszék előtt indított eljárás céljának, értelmének és hatályának, így arra nem tud hatékonyan felkészülni és annak lefolytatásában részt venni.
A második jogalap a tisztességes eljáráshoz való jog megsértésén alapul.
____________